
LA RYDER CUP DE 2031 ES JUGARÀ A CAMIRAL, A LA COSTA BRAVA A PROP DE BARCELONA, I TORNA A ESPANYA
• Camiral acollirà per primera vegada aquest torneig biennal
• La Costa Brava i l'àrea de Barcelona tenen una gran tradició com a seus d'esdeveniments esportius de primer nivell
• Espanya acollirà la seva segona Ryder Cup 34 anys després que Seve portés l'equip europeu a la victòria a Valderrama
• Espanya es converteix en el primer país d'Europa continental que acull dues vegades la Ryder Cup
La Ryder Cup tornarà a Espanya el 2031 a Camiral, el resort ubicat a la Costa Brava a prop de Barcelona, que acollirà per primera vegada aquesta competició biennal que enfronta Europa i els Estats Units.
Camiral seguirà els passos de Bethpage Black a New York (2025), Adare Manor a Irlanda (2027) i Hazeltine National a Minnesota (2029) com a seu de la competició per equips més importants del món del golf.

Serà la segona vegada que Espanya aculli la Ryder Cup, 34 anys després que el llegendari Seve Ballesteros capitanés l'equip europeu que es va imposar a Valderrama el 1997 i, d'aquesta manera, el nostre país es convertirà en el primer d'Europa continental a rebre la competició dues vegades. Aquest honor reconeix la transcendental aportació del golf espanyol a la història de la Ryder Cup, ja que onze espanyols han representat l'equip europeu, la segona xifra més alta del continent només darrere d'Anglaterra.

La Costa Brava i Barcelona, espectaculars referències, serviran de teló de fons de la Ryder Cup del 2031 i donaran la benvinguda a visitants de tot el món que trobaran una zona cèlebre per les seves impressionants costes, per la seva hospitalitat de primera classe i el seu extraordinari patrimoni cultural.

La Costa Brava i Barcelona compten amb una gran tradició com a seus dels esdeveniments esportius internacionals més importants, com els Jocs Olímpics de Barcelona el 1992, el Gran Premi d'Espanya de F1, el Gran Premi de Catalunya de MotoGP, i les cites habituals de la Champions League i La Lliga al Camp Nou, camp d joc del FC Barcelona.

Com a part de l'acord perquè la regió aculli la Ryder Cup d'aquí a sis anys, Estrella Damm, l'empresa cervesera fundada a Barcelona el 1876, es convertirà en la Cervesa Oficial de la Ryder Cup del 2031. A més, serà el patrocinador principal de l'Estrella Damm Catalunya Championship, torneig del DP World Tour que se celebrarà durant cinc anys a partir del 2026 i les edicions del 2028, 2029 i 2030 tindran lloc a Camiral.                                                                                                    

Guy Kinnings, Director Executiu de l'European Tour Group: “L'anunci d'avui no només serveix per reconèixer Camiral com una de les millors seus d'Europa, sinó que també honra la transcendental aportació del golf espanyol a la història de la Ryder Cup”.

“La Ryder Cup ha crescut notablement des de l'última vegada que Espanya la va acollir el 1997. És un dels principals esdeveniments esportius del món i genera notables beneficis econòmics i una repercussió global per a la regió i el país que l'acullen, per això estem encantats de portar-la per primera vegada a la Costa Brava i a Barcelona, i per segona a Espanya”.

“Aquest acord és fruit de molts mesos de converses productives, i estem agraïdíssims no només a Denis O'Brien i al seu equip de Camiral, sinó també a la Generalitat de Catalunya, al Govern d'Espanya, a la Diputació de Girona i Barcelona Turisme per la seva visió de futur i compromís per acollir aquest important esdeveniment mundial. També hem aconseguit un suport transcendental del sector privat a la Costa Brava i Barcelona, com el compromís a llarg termini d'Estrella Damm, que exercirà un paper bàsic en el camí cap a la Ryder Cup del 2031 ja que presentarem la regió al públic de tot el món”.

José Manuel Rodríguez Uribes, President del Consejo Superior de Deportes (CSD):“Des del Govern d'Espanya celebrem l'elecció de Camiral com a seu de la Ryder Cup del 2031, un esdeveniment esportiu de dimensió mundial que projectarà la imatge del nostre país davant de milions d'espectadors de tot el món”.

“A més de ser una de les competicions més prestigioses del calendari esportiu internacional, la Ryder Cup és una plataforma excepcional per mostrar la capacitat que té Espanya per acollir amb èxit grans esdeveniments del segle XXI, conjugant infraestructures de primer nivell, un entorn natural incomparable i una oferta turística, cultural i gastronòmica reconeguda globalment”.

“El fet d'acollir per segona vegada la Ryder Cup –34 anys després de la històrica edició celebrada a Valderrama– consolidarà Espanya com a referent internacional en l'organització de grans esdeveniments esportius. Sens dubte, aquesta designació també és un reconeixement al llegat del golf espanyol i al compromís del nostre país amb l'esport —un sector que, a més, és una indústria generadora d'ocupació i creixement econòmic—, el turisme sostenible i l'excel·lència organitzativa”.
Albert Dalmau, Conseller de la Presidència de la Generalitat de Catalunya: “Acollir la Ryder Cup és una aposta per la cohesió territorial del país i una oportunitat per atraure turisme de qualitat vinculat a l'esport, cosa que generarà un impacte econòmic positiu a tot el territori. Demostra que Catalunya, una vegada més, té la màxima ambició de posicionar-se a l'escenari internacional i acollir competicions de primer nivell”.

Berni Álvarez, Conseller d’Esports de la Generalitat de Catalunya: “Totes les parts implicades en la signatura d’aquest acord ens esforcem al màxim perquè els beneficis de la Ryder Cup arribin a tots els racons de Catalunya. Hem definit un llegat social que es materialitzarà mitjançant un programa integral amb iniciatives esportives i socials per promoure la pràctica del golf, fomentar la cohesió social, donar a conèixer els camps de golf de tota la regió i posar en marxa accions sostenibles. Sens dubte, és un dels esdeveniments esportius de més impacte global, resultat d'un llarg i intens procés de negociacions que garanteixen un camí ferm fins a aquesta fita històrica des d'una perspectiva esportiva, social i mediambiental”.

Jordi Clos, President del Comitè Executiu de Turisme de Barcelona: “Turisme de Barcelona se suma activament a aquest gran esdeveniment que reafirma el paper de Barcelona com a porta d'entrada a Catalunya i motor d'un turisme de qualitat, diversificat i sostenible. La ciutat ofereix una oferta àmplia i de qualitat i està  preparada per satisfer les demandes d'un públic exigent, alhora que serveix d'enllaç amb la resta de la regió. En definitiva, Barcelona, amb la seva marca potent i reconeguda a nivell internacional, destaca com a factor clau en el posicionament de Catalunya com a destinació premium davant d'un públic global de qualitat. La Ryder Cup és, en definitiva, una gran oportunitat per a tot el país, i també per a Barcelona com a porta d'entrada, i nosaltres hi serem per obrir-la al món”.

Miquel Noguer, President de la Diputació de Girona: “Acollir la Ryder Cup representa una oportunitat única per a les comarques de Girona i per a tot el país. Estem parlant d'un dels esdeveniments esportius de més repercussió mundial, amb un gran impacte econòmic al territori, un impacte que no se cenyirà als dies de la competició, sinó que s'abastarà els anys previs i posteriors. Per a la Diputació i pel Patronat de Turisme Costa Brava Girona, el golf és un producte estratègic. Ajuda a combatre l'estacionalitat, incrementa la despesa turística i ens posiciona com a referent mundial en aquest àmbit”.

Denis O'Brien i Catherine O'Brien, propietaris de Camiral: “Acollir la Ryder Cup significa complir un somni que tenim des de fa molt de temps: portar l'esdeveniment esportiu de golf més important a Catalunya i Espanya. Generarà beneficis econòmics immediats per a les comunitats de Girona, Costa Brava i Barcelona, impulsant el turisme de golf i d'oci d'alt nivell els anys previs a la Ryder Cup del 2031, i oferirà un llegat durador que es basarà en la reputació generada en acollir un dels esdeveniments esportius més importants del món. Ens agradaria donar les gràcies a la Generalitat, al Govern d’Espanya i a la Real Federación Española de Golf pel seu suport i esperem continuar la nostra gran relació amb Ryder Cup Europe”.

Juan Guerrero-Burgos, President de la Real Federación Española de Golf (RFEG): “És un honor per a Espanya acollir la Ryder Cup per segona vegada a la història. L'experiència anterior a Valderrama el 1997 va ser extraordinària. L'impacte econòmic, la cobertura mediàtica i, sobretot, el llegat per al nostre esport, el turisme i la difusió del golf al nostre país van ser increïbles”.

“El golf espanyol ha crescut significativament en els darrers 25 anys a causa de l'espectacular influència d'aquella Ryder Cup del 1997, que va ajudar que el golf fos accessible a tot el món per mitjà de la construcció de molts camps de golf públics i va inspirar noves generacions de jugadors”.

“La unió de totes les institucions públiques i el suport de Camiral faran possible una altra Ryder Cup inoblidable el 2031, on també rendirem homenatge a tots els golfistes espanyols que tant han contribuït a la seva història, amb el llegat de Severiano Ballesteros sempre present”.

Els jugadors espanyols han protagonitzat nombrosos èxits a l'equip europeu de la Ryder Cup des del 1979, i Sergio García té el rècord d'anotació en tots dos equips amb 28,5 punts en deu participacions.

La llegendària parella formada per Seve Ballesteros i José María Olazábal també és la més exitosa de la història, ja que junts van obtenir 12 punts per a l'equip europeu, i com a Ballesteros el 1997 Olazábal també va portar Europa fins a una espectacular victòria com a capità en dirigir l'equip al ‘Miracle de Medinah’ el 2012.

Ballesteros i Antonio Garrido van ser els primers jugadors d'Europa continental a representar Europa al torneig el 1979 a The Greenbrier, i van estar acompanyats en aquesta competició posteriorment per José María Cañizares, Manuel Piñero i José Rivero. Més endavant, Olazábal i el fill d'Antonio, Ignacio, van formar part de l'equip guanyador capitanejat per Ballesteros a Valderrama 18 anys després, juntament amb el vicecapità Miguel Angel Jiménez (que també va participar a quatre Ryder Cups a títol individual).

Posteriorment, Rafa Cabrera Bello va formar part de l'equip europeu el 2016 i Jon Rahm ha participat a les tres últimes edicions de la Ryder Cup, dues culminades amb triomf local a París el 2018 i Roma fa dos anys. Tots dos jugadors van forjar exitoses parelles amb García el 2016 i el 2021, respectivament.

Des del 1979, any en què els jugadors d'Europa continental es van incorporar a aquesta competició biennal, sempre hi ha hagut almenys un espanyol a l'equip europeu.

Camiral, el millor resort de golf i wellness d'Espanya, va obrir les portes el 1999 i va ser adquirit per l'empresari irlandès Denis O’Brien el 2008. Ha acollit l'Open d'Espanya del DP World Tour en tres ocasions, el 2000, el 2009 i el 2014, i el DP World Tour durant nou anys consecutius, des del 2008 al 2016.

Des de la seva inauguració, amb la denominació de PGA Catalunya, ha format part del prestigiosíssim catàleg de resorts d'European Tour Destinations.

Camiral, a Quinta do Lago Resort, és a cinc minuts de l'aeroport Girona-Costa Brava i a una hora de Barcelona. La boscosa finca de 540 hectàrees compta amb dos recorreguts de campionat, amb el reputadíssim Stadium Course. També hi ha la PGA NATIONAL Golf Academy i les seves instal·lacions de pràctiques, que compten amb la pista més gran de pràctiques amb Trackman i la zona de joc curt més àmplia d'Europa.
CONVOCATÒRIA DE PREMSA

Ryder Cup Europe, el Govern d'Espanya, la Generalitat de Catalunya, la Diputació de Girona, la Diputació de Barcelona, Barcelona Turisme, Camiral i la Real Federación Española de Golf tenen el plaer de convidar-vos a la roda de premsa que tindrà lloc el divendres 25 d'octubre a Camiral Golf & Wellness.

En aquesta roda de premsa s'oferiran tots els detalls sobre la Ryder Cup del 2031, torneig que tornarà a Espanya quan Camiral, el resort ubicat a la Costa Brava a prop de Barcelona, aculli per primera vegada aquesta competició biennal que enfronta Europa i els Estats Units. A més, la premsa que assisteixi a l'acte tindrà l'oportunitat d'entrevistar els representants de totes les entitats i institucions que donen suport al torneig.

DATA: Divendres 25 d'octubre

HORA: 10:30 h

LLOC: Camiral Golf & Wellness                                                                                                  

Carretera N-II km 701
17455 Caldes de Malavella. Girona                                                                                                      

Com arribar
Per confirmar la vostra assistència, poseu-vos en contacte amb Óscar Díaz (oscar.diaz@cronicagolf.com i +34 646630346) o Miguel Ángel Caderot (miguel.caderot@rfegolf.es i +34 696680670).
Si no podeu acudir, serà possible seguir la roda de premsa a través de l'enllaç següent:

Enllaç de Zoom
Poc després la roda de premsa hi haurà material en vídeo de la mateixa al Media Hub de l'European Tour Group.

